
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Poprad 24C/1/2023 8723209846 11. 02. 2025 JUDr. Dušan Miškovčík ECLI:SK:OSPP:2025:8723209846.6
ROZSUDOK V MENE SLOVENSKEJ REPUBLIKY Okresný súd Poprad v konaní pred sudcom JUDr. Dušanom Miškovčíkom, v spore žalobcu: Všeobecná zdravotná poisťovňa, a.s., so sídlom Panónska cesta 2, 851 04 Bratislava, IČO: 35 937 874, vec sa týka pobočky Prešov, so sídlom Kúpeľná 5, 080 15 Prešov proti žalovanej: A. B., narodená XX.XX.XXXX, bytom A. XX, XXX XX C. o zaplatenie sumy 466,29 eur s príslušenstvom, o návrhu na doplnenie rozsudku, takto rozhodol: I. Súd návrh žalobcu na doplnenie rozsudku č.k. 24C/1/2023-23 zo dňa 07.09.2023 z a m i e t a. odôvodnenie: 1. Žalobou doručenou tunajšiemu súdu dňa 08.06.2023 sa žalobca domáhal toho, aby súd uložil žalovanej povinnosť zaplatiť žalobcovi istinu v sume 466,29 eur spolu s úrokom z omeškania vo výške 5 % ročne zo sumy 466,29 eur od 09.12.2020 do zaplatenia a náklady konania vo výške 2,05 eura. 2. Súd vo veci samej rozhodol rozsudkom č.k. 24C/1/2023-23 zo dňa 07.09.2023, ktorým rozhodol tak, že žalovanej uložil povinnosť zaplatiť žalobcovi sumu 466,29 eur spolu s úrokom z omeškania vo výške 5% ročne zo sumy 466,29 eur od 09.12.2020 do zaplatenia (výrok I.), žalobcovi priznal nárok na náhradu trov konania v rozsahu 100% (výrok II.) a taktiež uložil žalovanej povinnosť zaplatiť na účet súdu súdny poplatok vo výške 27,50 eur (výrok III.). Rozsudok nadobudol právoplatnosť dňa 10.11.2023. 3. Žalobca dňa 01.07.2024 doručil súdu podanie označené ako ,,Návrh na opravu meritórneho rozhodnutia, sp. zn. 24C/1/2023“ v ktorom žiadal, aby súd vykonal opravu rozsudku č. k. 24C/1/2023 – 23 zo dňa 07.09.2023 a priznal žalobcovi náklady spojené s uplatnením pohľadávky vo výške 2,05 eur. 4. Súd podanie žalobcu podľa obsahu posúdil ako návrh na doplnenie rozsudku č. k. 24C/1/2023-23 zo dňa 07.09.2023, keďže žalobca žiadal uvedený rozsudok doplniť o výrok, ktorým by mu bola priznaná náhrada nákladov spojených s uplatnením pohľadávky vo výške 2,05 eura. 5. Podľa § 124 ods. 1 Civilného sporového poriadku každé podanie sa posudzuje podľa jeho obsahu. 6. Podľa § 225 ods. 1 Civilného sporového poriadku ak nerozhodol súd v rozsudku o niektorej časti predmetu konania alebo o predbežnej vykonateľnosti, môže strana do 15 dní od doručenia rozsudku navrhnúť jeho doplnenie. Súd môže rozsudok, ktorý nenadobudol právoplatnosť, doplniť aj bez návrhu. 7. Podľa § 225 ods. 2 Civilného sporového poriadku doplnenie urobí súd dopĺňacím rozsudkom, na ktorý sa primerane použijú ustanovenia o rozsudku. Ak súd nevyhovie návrhu strany na doplnenie rozsudku, návrh zamietne.
8. Podľa § 225 ods. 3 Civilného sporového poriadku návrh na doplnenie sa netýka právoplatnosti ani vykonateľnosti výrokov pôvodného rozsudku. 9. Podľa obsahu bolo podanie žalobcu zo dňa 25.06.2024 posúdené ako návrh na doplnenie rozsudku v časti nákladov spojených s uplatnením pohľadávky vo výške 2,05 eur. Strana sporu m právo navrhnúť doplnenie rozsudku v lehote 15 dní od jeho doručenia. Žalobcovi bol rozsudok zo dňa 07.09.2023 doručený dňa 02.10.2023. Zákonná 15 dňová lehota na podanie návrhu na doplnenie rozsudku žalobcovi uplynula dňa 18.10.2023. Rovnako do času, kým rozsudok zo dňa 07.09.2023 nadobudol právoplatnosť, zo strany súdu nebolo rozhodnuté o doplnení rozsudku. Nakoľko doplnenie rozsudku žalobca navrhol v podaní doručenom súdu dňa 01.07.2024, teda až po uplynutí zákonnej 15 dňovej lehoty, súd jeho návrh na doplnenie rozsudku zamietol. Poučenie: Proti tomuto uzneseniu možno podať odvolanie do 15 dní od dňa jeho doručenia na Okresný súd Poprad. V odvolaní sa má uviesť ktorému súdu je určené, kto ho robí, ktorej veci sa týka, čo sa ním sleduje, spisová značka konania, ďalej sa má uviesť proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Odvolanie musí byť podpísané. Rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolania. Odvolanie možno odôvodniť len tým, že a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci. Odvolanie proti rozhodnutiu vo veci samej možno odôvodniť aj tým, že právoplatné uznesenie súdu prvej inštancie, ktoré predchádzalo rozhodnutiu vo veci samej, má vadu uvedenú v odseku 1, ak táto vada mala vplyv na rozhodnutie vo veci samej. Odvolacie dôvody a dôkazy na ich preukázanie možno meniť a dopĺňať len do uplynutia lehoty na podanie odvolania. Prostriedky procesného útoku alebo prostriedky procesnej obrany, ktoré neboli uplatnené v konaní pred súdom prvej inštancie, možno v odvolaní použiť len vtedy, ak a) sa týkajú procesných podmienok, b) sa týkajú vylúčenia sudcu alebo nesprávneho obsadenia súdu, c) má byť nimi preukázané, že v konaní došlo k vadám, ktoré mohli mať za následok nesprávne rozhodnutie vo veci alebo d) ich odvolateľ bez svojej viny nemohol uplatniť v konaní pred súdom prvej inštancie. Podľa § 398 CSP žaloba na obnovu konania je prípustná aj proti právoplatnému uzneseniu, ktorým bol schválený zmier, ak možno dôvody obnovy vzťahovať aj na predpoklady, za ktorých sa zmier schvaľoval. Ak povinný dobrovoľne nesplní, čo mu ukladá vykonateľné rozhodnutie, oprávnený môže podať návrh na vykonanie exekúcie podľa zákona č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov.

